Guerra d’Àfrica, 2

Per precisar una mica més, després del meu article sobre el tema

La columna vertebral de tot el complex de desordres, caos i matances en la regió de la República Democràtica del Congo i pobles veïns, Uganda, Rwanda i Burundi, és l’organització criminal-terrorista Front Patriòtic Ruandès, dependent de l’ultracriminal Paul Kagame. Aquest grup militar exerceix el poder al territori de Rwanda, però domina de manera violenta tota la regió, i sobretot el territori congolès. De fet, la RD del Congo, més que un Estat, és un “territori” en disputa permanent, amb un govern i unes autoritats més simbòliques que reals.

I quin és l’objectiu d’aquesta situació de descontrol, mantinguda de manera violenta? L’explotació, el robatori i les exportacions de les riqueses del territori de la RD del Congo, sobretot la producció minera (especialment or, cobalt, coltan, urani i metalls en general). El gran beneficiat és l’economia nord-americana, tot i que també el FPR se n’emporta un bon feix.

Aquesta explotació no es realitza ni de manera legal, ni tan sols colonial, sinó de manera físicament brutal, per la força i la violència. Les penetracions i actuacions de l’exèrcit del FPR, d’altres unitats militars ugandeses o burundianes, i de multitud de grups violents (a l’est de la RD del Congo, s’assegura que hi pul·lulen més d’un centenar de grups armats, de tota mena, terroristes, delinqüents, aventurers), asseguren la no governabilitat del país, i el domini segur dels agents nord-americans o bé de grups interposats. A pesar de tot lo que diem, el control econòmic nord-americà és totalment indirecte, opac i pràcticament invisible.

El FPR, com a agent al servei, indirecte, de la gran potència, disposa d’una total impunitat. No sols mata quan li convé entre la gent del país, pot fer qualsevol cosa. L’any 2017 dos experts de l’ONU van ser assassinats per gent armada, potser feien indagacions que no convenien. L’ONU mai va trobar els culpables, ni va prendre cap mesura excepcional. I l’any 2021 l’ambaixador italià també va ser assassinat. I Itàlia no ha pres cap decisió extraordinària. Però de gent corrent... moltes persones han mort i moren.

Tot això, i molt més, passa desapercebut a les altes esferes. És que hi ha fins i tot empreses de relacions públiques que treballen, pagant-les molt, per blanquejar els crims, fer aparèixer molts aspectes positius de Rwanda i del FPR. I qui diríeu que també hi participa?

Copio un breu text de l’autora: “Los Blair, Toni y Cherie, llevan décadas trabajando para el régimen de Rwanda, como asesores, abogados, mediadores... a través de un entramado de empresas de consultoria y fundaciones.”

Últimament, es dibuixa una proposta, del tot submergida, en el sentit que seria bo agrupar els territoris del Congo, Rwanda, Uganda i Burundi en un sol territori, per explotar les riqueses en conjunt. Podria ser que fos tan sols territori, tal com és ara, però amb una pinzellada de legalitat, o bé sota l’autoritat, real o no, d’un estat o una unió d’estats… Com que de moment no és cap cosa plantejada seriosament…

L'única perspectiva positiva és, des de fa anys, la proposta d’establir un Tribunal Penal Internacional per al Congo. Fa anys que se’n parla i s’intenta, però sembla que no pugui ser, de tan difícil.

A partir de 2010, arran de la publicació d’un Informe de denúncies (Informa Mapping), van començar els intents de muntar un tribunal, però a base d’esforços, poca col·laboració i bloquejos. Pel 2013, una personalitat francesa va fer reviure l’intent. Pel desembre de 2018, a Oslo, amb motiu de ser-li concedit el Premi Nobel de la Pau, Denis Mukwege va aprofitar el seu discurs per recordar la necessitat de muntar el Tribunal que es reclamava. Apartir de 2020, l’organització Kopax està donant molta empenta al projecte, i aquest any 2022 ja compta amb un miler d’activistes…

Lo que potser molts espanyols no saben és que es va crear, i encara existeix, a Espanya, un intent d’aquest tipus. Amb motiu que entre les moltes matances en aquell país, hi han anat morint 9 persones espanyoles, entre missioners i activistes d’una ONG, tota una colla de personalitats van plantejar fer una querella a l’Audiència Nacional Espanyola, contra 40 alts càrrecs de Rwanda, querella que es va iniciar l’any 2005. Aquesta actuació es podia fer perquè Espanya tenia, en aquell moment, potestat per actuar judicialment en el pla internacional. Els querellants eren 18, entre persones, grups de persones i entitats. (Val la pena que se sàpiga que, entre aquestes entitats, hi havia els ajuntaments de Figueres, Manresa i Tremp.)

Des de l’inici de l’intent, autoritats nord-americanes van exercir pressions molt fortes i continuades sobre les autoritats espanyoles, i sobre el PSOE i el PP, en el sentit que obstaculitzessin la querella. La querella continuava, però el PSOE el 2009, i el PP el 2014, van anar introduint reformes en la llei de la capacitat espanyola de tenir competència judicial internacional, reformes que reduïen els casos que es poguessin jutjar des d’Espanya, a base de successives excepcions. Ja només es poden jutjar delictes de terrorisme. Entretant, el jutge va acabar la investigació i el cas fou passat a l’Audiència Nacional. La tan recent reforma legislativa feta pel PP va “aconsellar” arxivar de manera provisional la querella, amb possibilitats d’obrir-la novament si es considerava convenient.

Però pel gener de 2015, el senyor Palou-Loverdos va presentar un recurs davant el Tribunal Suprem, demanant que es reobrís el cas. La Sala del Penal va decidir reobrir-lo, però només per a un dels 40 acusats: el general Kayumba Nyamwasa, sospitós d’haver assassinat 4 persones espanyoles, a més a més de milers de ruandesos i congolesos. En canvi, mantenia encara l’arxiu provisional per als altres casos.

Ara, a meitat de 2022, el magistrat José Luis Calama Teixeira, del Jutjat Central d’Instrucció número 4 de l’Audiencia Nacional, està investigant el cas del general Kayumba. A més a més, està sobre la taula la probable reobertura del cas de 23 militars (dels 40 acusats inicials), acusats de terrorime internacional. Estiguem-ne al cas, si és que se’n dona informació.

Una darrera precisió: l’any 2014, la notícia de l’arxiu del cas, però amagant la paraula “provisional”, va donar la volta al món; en canvi l’any 2015, la notícia de la seva reobertura va passar en silenci.

Antoni Ferret